Lesersbrief: ‘Ek is nie meer lid van dié boekklub’Die Boekklub (Foto: YouTube-skermskoot) Anita Joubert van Waverley skryf: Ek is nie eintlik ŉ gebruiker van sosiale media nie, maar vanoggend voel ek so ŉ klein bietjie soos Martin Luther, die Kerkhervormer, moes gevoel het toe hy 500 jaar gelede aan die keiser en die pous gesê het: “Hier staan ek, ek kan nie anders nie!” Ek was ook een van die veel meer as ŉ miljoen mense wat op 22 April 2017 op my knieë in Bloemfontein gestaan het om ŉ lewende, almagtige, drie-enige God te smeek om Suid-Afrika van algehele ondergang te red. Ek is oortuig daarvan dat in hierdie land nog ten minste twee keer soveel mense is wat net so voel en daardie dag graag daar sou wees, maar dit nie kon doen nie. Hoe kan ons dan langer stilbly! Ek het ook graag na die TV-reeks Die boekklub gekyk en dink nog steeds dat dit uitstekend geskryf is, met die beste van die beste akteurs in ons land. Aanvanklik het die hoofkarakter, Tom, se immorele lewenswyse my begin pla, maar ek het my gewete gesus met die gedagte dat baie van ons jongmense seker maar so leef en dat die skrywer net die samelewing uitbeeld. Die gay huwelik het ŉ mens maar verwerk omdat jy darem nie liefdeloos mag wees nie, hoewel die ooglopende ongemak waarmee die twee goeie akteurs Stian Bam en Arno Marais die rolle vertolk, eers vir my en my man lagwekkend was, maar my later begin hartseer maak het. Waarom is dit nodig om sulke uitstekende akteurs in sulke rolle in te forseer wat hulle duidelik nie wil vertolk nie? Jana Cilliers se rol as waarsêer vertolk sy uitstekend, maar genoeg is genoeg. Om te moet sit en kyk hoe sy teekoppies lees en Tarot-kaarte gebruik om inligting te bekom, en om te dink dat ŉ hele dorpie se lewe en dood in die hande van ŉ towenaar se giere en grille is, druis so reg in teen dit wat ons as Christene glo en die Bybel ons leer, dat ons dit nie elke week kan sit en bekyk en niks daaroor sê nie. Dan huigel ons mos! My lewe op aarde en ook my ewige lewe is in die hande van ŉ liefdevolle hemelse Vader wat deur sy Seun, Jesus Christus, my vrygekoop het uit die mag van die duiwel, sonde en dood, en uit genade aan my die ewige lewe geskenk het. Daarom sê ek nou: Nee dankie, kykNET en Louis Pretorius! Ek stel nie meer belang nie!